Un orădean care, luni după-amiaza, şi-a pierdut actele şi aproape 8.000 lei după ce a ieşit de la o bancă le-a recuperat doar după câteva ore chiar de la cel care le găsise, un pensionar de 68 ani.

Potrivit purtătorului de cuvânt al Poliţiei, subcomisarul Alina Dinu, bătrânul s-a prezentat, luni, în jurul orei 15.30, la sediul Poliţiei Oradea. "Voia să predea o borsetă cu 7.905 lei şi diverse acte pe care, zicea el, o găsise la intersecţia Bulevadelor Dacia şi Decebal pe trotuar", a declarat purtătorul de cuvânt al Poliţiei.

În timp ce acesta dădea declaraţii, la sediul Poliţiei a venit şi păgubitul, un orădean de 49 de ani, pentru a declara pierderea respectivei borsete.

"Orădeanul a declarat că borseta i-a dispărut exact în zona în care fusese găsită, pe B-dul Dacia, după ce a ieşit dintr-o unitate bancară şi a urcat în autoturism", a mai spus subcomisarul Dinu.

Cum bărbatul a făcut dovada că banii şi bunurile îi aparţineau, poliţiştii i-au restituit acestuia borseta şi întreaga sumă de bani pierdută, chiar de faţă cu pensionarul care le găsise şi care nu a vrut să primească nimic în schimb. "A spus că el aşa a fost învăţat", a explicat Dinu.